«Жалған адамдарға жалақы төлеген»: Алматы облысында «Іле су» мекемесіне тексеріс жүргізілді
DATE: 15:25, 08 Қараша 2024 | GMT +5
TITLE: «Жалған адамдарға жалақы төлеген»: Алматы облысында «Іле су» мекемесіне тексеріс жүргізілді
URL: https://kaz.inform.kz/news/zhalgan-adamdarga-zhalaki-tolegen-almati-oblisinda-le-su-mekemesne-teksers-zhurgzld-7bedd3/
META: DATE: 15:25, 08 Қараша 2024 | GMT +5
TOTAL WORDS: 144
AUTHOR(S):
TEXT: – «Іле су» қызметкерлері басқарма тарапынан жалған адамдарға жалақы аударылатынын және бюджет қаражатын мақсатсыз пайдалану фактілері бар екенін хабарлайды. Олар сондай-ақ қажет емес заттарды сатып алуға келісім жасасқан. Анықталған фактілер аудиторлық және сот процестерімен расталады, - деп жазды әлеуметтік желіде Темірлан Стечкин. Бұл мәселеге байланысты Kazinform сауалына жауап берген Алматы облысының әкімдігі аталған мекемеде тексеріс жүргенін растады. Әкімдік мәліметіне сәйкес, қазіргі уақытта сот талқылаулары жүргізіліп жатыр. – Осы жылдың 12 қаңтарынан 20 наурызына дейін Ішкі мемлекеттік аудит департаменті «Іле су» ШЖҚ МКК-ның қызметіне тексеру жүргізді. Тексеру нәтижесінде бюджет қаражатының жалған тұлғалардың есепшоттарына аударылғаны және бөлінген қаржының мақсатсыз жұмсалғаны анықталды. Кәсіпорын бұл қорытындыларды жоққа шығаратын егжей-тегжейлі және негізделген қарсылықтар ұсынды. Қазіргі уақытта аудит қорытындысы мен тексеру барысында жасалған тұжырымдарды даулауға байланысты сот талқылаулары жүргізіліп жатыр, - деп хабарлады облыс әкімдігінің баспасөз қызметі. Еске салайық, бұған дейін Алматы облысында пайдаланылмайтын ауыл шаруашылығы жерлері қайтарылып жатқанын жазғанбыз
